ET Euroopa Liidu Teataja C 109/12

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 109/08

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„RASCHERA”

EÜ nr: IT-PDO-0217-0023-31.05.2011

KPN ( X ) KGT ( )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus — ☒ Geograafiline piirkond —  Päritolutõend — ☒ Tootmismeetod —  Seos piirkonnaga — ☒ Märgistus —  Riiklikud nõuded —  Muu (täpsustada)

2. Muudatus(t)e liik

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Kirjeldus

Tootjate paremaks teavitamiseks on jäetud välja sõna „semigrasso” (poolrasvane), kuna kehtivas spetsifikaadis sätestatud osaline koorimine oli vabatahtlik ja see võis jätta tarbijale väära arusaama toote tegelikust olemusest.

Kehtivas spetsifikaadis oli juustu kaal ümara juustu „Raschera”rotondo puhul 7–9 kg ja ristkülikukujulise juustu „Raschera”quadrato puhul 8–10 kg.

Juustu mõõtmed olid järgmised:

— ümara juustu „Raschera”rotondo läbimõõt oli 35–40 cm, üla- ja alaosa kummus veidi välja ja juustu kõrgus oli 7–9 cm; mõõtmed olid mõlemal juhul sõltuvuses tootmise tehnilistest tingimustest;

— ristkülikukujulise juustu „Raschera”quadrato iga külje pikkus oli 40 cm, põhi oli ebatasane ja selle kõrgus 12–15 cm.

Kaalu alammäära on vähendatud ning nüüd on see ümara juustu „Raschera”rotondo puhul 5 kg ja ristkülikukujulise juustu „Raschera”quadrato puhul 6 kg. Muudatus on seotud ümara juustu „Raschera”rotondo läbimõõdu ja kõrgusega, milleks on nüüd vastavalt 30–40 cm ja 6–9 cm, ning ristkülikukujulise juustu „Raschera”quadrato iga külje pikkuse ja kõrgusega, milleks on nüüd vastavalt 28–40 cm ja 7–15 cm.

Muudatust peeti vajalikuks, et tulla vastu nii tarbijate nõudmistele (leibkonnad on muutunud väiksemaks) kui ka turustajate omadele, kes on eelkõige huvitatud väiksemakaalulistest juustudest, tingimusel et juustu enda kvaliteet säiliks.

Ühtlasi tuleks täpsustada, et osutatud mõõtmed ja kaal tähistasid vähimat registreeritud näitajat laagerdumise alguses; pärast pikka laagerdumisetappi vähenevad need näitajad aga märgatavalt.

Kooriku puhul peeti vajalikuks sätestada sõnaselgelt, et koorik ei ole söödav ning tarbijale täpsema selgituse andmiseks otsustati esitada kohasem kirjeldus toote välimusest; täpsustati ka, et punakad laigud, mis võivad toote põhjale tekkida, ei pea seal alati olema.

3.2. Tootmismeetod

Kuna spetsifikaadis ei olnud punkti määratletud tootmispiirkonnast pärit loomade söötmise kohta, siis täpsustati nüüd toote ja piirkonna vahelise seose esiletoomiseks, et sööt peab pärinema eelkõige tootmispiirkonnast ning hein ja rohi peavad moodustama söödaratsiooni peamise osa.

Et säilitada toote seos määratletud piirkonnaga ka sellistel ajavahemikel, mil määratletud piirkonnast pärit värsket sööta ei ole loomadele piisavalt anda, ning kuna uue tehnika abil on võimalik sööta pikkadel ajavahemikel säilitada, peeti vajalikuks näha ette võimalus kasutada ka konserveeritud toorsööta (silo).

Lisaks sellele täpsustati, samuti vajadusest säilitada seos määratletud piirkonnaga, et lehmade sisetingimustes pidamine ei ole lubatud.

Kuna praeguses spetsifikaadis ei ole kirjas, kas piim peab olema toorpiim või kuumtöödeldud, peeti vajalikuks lisada (ühtlasi nõuetekohase kontrolli võimaldamiseks), et kasutatav piim võib olla toorpiim või kuumtöödeldud. Seda tava on tegelikkuses juustu „Raschera” tootmisel ka alati kasutatud.

Viimastel aastatel on registreeritud piima mikrobioloogiliste näitajate üldist paranemist ning bakterite esinemine piimas on märkimisväärselt vähenenud, kuid selline areng võib tekitada probleeme piima kalgendumise ja laagerdumise etapis. Selleks et võimalikele probleemidele lahendus leida, nähti nüüdsest spetsifikaadiga ette võimalus kasutada piimhappebaktereid või naturaalset juuretist.

Lisaks sellele kehtestati koagulatsiooni endise kõrgeima temperatuurimäära 30 °C asemel uueks määraks 36 °C.

Kui starterkultuuridena kasutatakse piimhappebaktereid või naturaalset juuretist, tekivad tooresse juustumassi avaused, millest hiljem kujunevad välja silmakesed.

Pärast mitme aasta pikkust täpset kontrollimist tehti kindlaks, et teatavatel juhtudel oleks olemasolevate piimhappebakterite arengu soodustamiseks, kalgendumiseks vajaliku happesuse taseme saavutamiseks ja nõuetekohaseks laagerdumiseks vaja teostada kalgendamist kõrgemal temperatuuril.

Lisaks sellele peeti vajalikuks täpsustada, et soolamisele eelneva töötlemisetapi pikkus on seitse päeva.

Rääkides soolamisest, mis traditsiooniliselt on kuivsoolamine ja mida üldjuhul tehakse kaks korda, osutati, et võimalik soolamine soolvees vahetult enne kuivsoolamist soodustab ühtlasema kooriku teket, mille väline pilt on ilusam ja meeldib tarbijatele ja turustajatele rohkem.

3.3. Geograafiline piirkond

Tarbija paremaks teavitamiseks peeti vajalikuks säilitada tihe side teatava piiratud territooriumiga ning kontrolli teostamise eesmärgist lähtuvalt kirjeldada seda punkti spetsifikaadis paremini. Otsustati märkida, et 900 meetri kõrgusel üle merepinna toodetud juust peab selleks, et kanda märgist di Alpeggio (valmistatud alpiaasade piimast) olema kindlasti valmistatud vastavates kommuunides.

3.4. Märgistus

Et toote autentsus oleks tagatud ja turule lastud juustu „Raschera” oleks lihtsam ära tunda, peeti vajalikuks panna turustamishetkel juustule vastavustähised, milleks on paberist silt ja juustu ülemise ja alumise poole keskele vajutatav põletusmärk.

3.5. Muu

Täiendavaid täpsustusi tehti ka toote tarbijale müümise üksikasjades, portsjoniteks tükeldamises ja eelpakendamises, mida nüüdsest võib teha ka väljaspool geograafilist piirkonda.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„RASCHERA”

EÜ nr: IT-PDO-0217-0023-31.05.2011

KPN ( X ) KGT ( )

1. Nimetus

„Raschera”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Toote kirjeldus, mida punktis 1 esitatud nimetus tähistab

Kirjeldus: „Raschera” on rasvane pressjuust, mida valmistatakse lehmapiimast, millele võib lisada ka väikeses koguses lamba- või kitsepiima.

Valmistoode peab olema allpool kirjeldatud omadustega.

— Kuju: lameda üla- ja alaosaga silinder või ristkülik.

— Mõõdud: — ümara juustu „Raschera”rotondo läbimõõt on 30–40 cm, ülemine ja alumine pool kummuvad veidi väljapoole, juustu kõrgus on 6–9 cm; — ristkülikukujulise juustu „Raschera”quadrato iga külje pikkus on 28–40 cm, ülemine ja alumine pool on ebatasased, juustu kõrgus on 7–15 cm.

— Kaal: — ümar juust „Raschera”rotondo: 5–9 kg, — ristkülikukujuline juust „Raschera”quadrato: 6–10 kg.

— Koorik: õhuke, halli ja/või punaka värvusega, milles võib esineda kollakaid varjundeid; elastne, libe ja ühtlane; mõnikord tekivad ülemisele ja alumisele poolele punakad laigud, mis tulevad laagerdumise käigus üha selgemalt esile; koorik ei ole söödav.

— Juustu sisu tekstuur: kogu juustu ulatuses ühtlane, elastne, ebaühtlaselt jaotunud väikeste aukudega (silmakesed).

— Juustu sisu värvus: valge või vandlivärvi.

— Maitse: hõrk, õrn, iseloomuliku lõhnaga, laagerdumisel muutub veidi pikantsemaks ja tugevamaks.

— Rasvasisaldus kuivaines: vähemalt 32 %.

Mõõdud ja kaal olenevad veidi laagerdumisajast.

Juustu müüakse tarbijale tervelt või tükeldatult, st eelpakendatud portsjonitena. Portsjoniteks tükeldada ja eelpakendada võib juustu ka väljaspool geograafilist tootmispiirkonda.

3.3. Tooraine (üksnes töödeldud toodete puhul)

Lehmapiim, millele võib lisada ka väikeses koguses lamba- või kitsepiima, sool, vedel laap.

Piima saadakse määratletud geograafilises piirkonnas kasvatatavatelt lehmadelt.

Lehmade sisetingimustes pidamine ei ole lubatud.

3.4. Sööt (üksnes loomse päritoluga toodete puhul)

Lehmade ja vajaduse korral ka lammaste ja kitsede sööt koosneb valdavas osas geograafiliselt määratletud piirkonna rohumaadelt või karjamaadelt saadud haljas- või konserveeritud toorsöödast (silo) või kuivsöödast ning väga liigirohketelt rohumaadelt tehtud heinast.

3.5. Tootmise erietapid, mis peavad toimuma määratletud geograafilises piirkonnas

Juustu „Raschera” tootmiseks kasutatavat piima andva piimakarja kasvatamine peab toimuma määratletud geograafilises piirkonnas.

Piim tuleb toota ja töödelda määratletud geograafilises piirkonnas.

Ühe päeva kahe või rohkema lüpsikorra piima võib hügieenilistel kaalutlustel termiliselt töödelda ning sellele võib lisada piimhappebaktereid või naturaalset juuretist; pärast vedela laabi lisamist lastakse piimal kalgenduda temperatuuril 27 °C kuni 36 °C.

Kuni seitsme päeva pikkuse töötlemisetapi vältel tuleb juustu valmistada piirkonnale iseloomulikku tehnoloogiat kasutades ja kalgendit enne selle vastavalt vajadusele silindri- või ristkülikukujulistesse vormidesse asetamist nõuetekohaselt pressida.

Vormist välja võetud toode kuivsoolatakse (tavapäraselt kahel soolamiskorral); kuivsoolamisele võib eelneda ka soolamine soolvees. Juust peab vähemalt üks kuu laagerduma.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kaitstud nimetusele vastavust kinnitab märgistus, milleks on pabersilt (ümara juustu puhul läbimõõduga 25 cm ja ristkülikukujulise juustu puhul küljepikkusega 25 cm, tavapärasel tootel rohelise põhjaga ja tootel märgistusega d’Alpeggio (valmistatud alpiaasade piimast) kollasega) ning juustu ülemise poole keskele vajutatav põletusmärk. Mõlemad märgistused pannakse juustule turustamise hetkel. Üksnes sellist toodet, mis on kirjeldatud viisil märgistatud ja sildiga varustatud, võib tuua turule kaitstud päritolunimetusega „Raschera”.

Pabersildi võib kinnitada tootele toiduliimiga.

KPNiga juustu „Rastera” logol on stiliseeritud täht R, toote „Rastera”d’Alpeggio puhul on stiliseeritud R-tähe sisse kujundatud a-täht.

Kirjeldatud logosid kasutatakse ka põletusmärgi põletusraual. Logode juures märgitakse ühtlasi ära juustu- või laagerduskoja identifitseerimisnumber (kolm numbrit R-tähe või „Rastera”d’Alpeggio logo all. Sama logo (ilma identifitseerimisnumbrita) kantakse hiljem pabersiltidele ja peab olema ka portsjoniteks tükeldatud toote müügiloal.

4. Geograafilise piirkonna täpne määratlus

Tootmis- ja laagerdumispiirkond hõlmab kogu Cuneo provintsi territooriumit.

Ümar või ristkülikukujuline juust „Raschera”rotondo või quadrato toodetakse ja lastakse laagerduda 900 meetrit üle merepinna asuvates järgmistes kommuunides:

— Frabosa Soprana, Frabosa Sottana, Garessio (Valcasotto piirkond), Magliano Alpi (Ormea kommuuniga piirnev osa), Montaldo Mondovì, Ormea, Pamparato, Roburent, Roccaforte Mondovì

Need juustud, mis on valmistatud loetletud provintsidest pärit piimast võivad kanda märgist di Alpeggio (alpiaasade piimast).

5. Seos geograafilise piirkonnaga

5.1. Geograafilise piirkonna eripära

Mereäärsete Alpide rohumaade kliima on Liguuria mere ja Po jõe tasandiku vahele jääva geograafilise asendi tõttu pigem vihmane. Sellest tulenevalt ja samuti ka põhjusel, et mere lähedus muudab temperatuuri mahedamaks, on piirkonna taimestik erakordselt liigirikas ning mitmed taimeliigid muudavad rohumaad botaanilisest seisukohast väga huvipakkuvaks (siin on üle 100 endeemilise liigi). Taimede rohkuse ja liigirikkuse tõttu võib siinsetelt lehmadelt lüpstud piimas täheldada üksnes sellele piirkonnale iseloomulikke lõhnu ja maitseid. Ka mäejalamil asuv mägine ala ja selle kõrvale jääv Cuneo tasandik on mere mõjutustega, sellele lisanduvad settelise päritoluga tasandiku pinnase omadused tagavad pehme ja looduslikult väga viljaka mullastiku, millel kasvavad väga kvaliteetne ja toitaineterikas rohi ja hein. Lisaks on tänu rohkele vahemerelisele päikesevalgusele ja mandrilise iseloomuga soojusliikumisele piirkonnas valmistatud toorsööt (silo) ja teraviljakultuurid, mida lehmade söödaks kasutatakse, selliste omadustega, mis tagavad suure toiteväärtuse ja võimaldavad saada juustukodade jaoks väga kvaliteetset piima. Cuneo provints on alati silma paistnud oma eespool osutatud kliima- ja mullastikutingimuste poolest, siia lisandub ka karjaste (malgari) ja Cuneo tasandikul hajali asuvate väikeste ja keskmise suurusega juustukodade juustumeistrite oskusteave ning asjaolu, et tarbijad on huvitatud sellisest traditsioonilisest tootest nagu juust „Raschera” ja tunnevad seda hästi.

5.2. Toote eripära

Juustu „Raschera” eripäraks on õhuke ja elastne halli või hallikaskollase värvusega koor, mis võib, eriti alpiaasade piimast valmistatud „Raschera”d’Alpeggio puhul, võtta teatavate mikroobide kasvust tulenevalt punaka tooni; juustu sisu tekstuur on kogu juustu ulatuses ühtlane, elastne, ebaühtlaselt jaotunud väikeste aukudega (silmakesed). Maitse on hõrk ja õrn, iseloomuliku lõhnaga (juustu „Raschera”d’Alpeggio puhul on kergelt aimatav alpiaasade taimestiku hõng), laagerdumisel muutub veidi pikantsemaks ja tugevamaks. Vähem tähtis ei ole ka neljakandiline kuju, mida esineb praegusel ajal rohkem kui ümarat (ümara kujuga juust moodustab kogutoodangust üksnes 3 %) ja mille järgi tarbijad toote kohe ära tunnevad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Juustu erilised omadused tulenevad suures osas üksnes Cuneo provintsi aladelt pärit piima heast kvaliteedist, kohalikest töötlemistehnikatest ja juustu laagerdumisest vanaaegsetes maakeldrites või kliimaseadmega hoiuruumides, mille õhuniiskus ja temperatuur vastavad täpselt looduslikele koobastele; kõik need omadused mängivad olulist rolli lõpptoote kvaliteedis.

Just kvaliteetne piim annab juustule õige maitse. Juustu „Raschera” tootmiseks kasutatavas piimas tuleb iseloomulikult esile lehmade söödaks olevate taimeliikide mitmekesisus; taimede hulgas on ka piirkonnale omaseid endeemilisi liike.

Tootmis- ja töötlemistehnika eripära on seotud kohalike inimeste oskusteabega: piirkonnas kasutatakse loomse päritoluga vedelat laapi, millega kohalikud tootjad on traditsiooniliselt piima kalgendanud; olulised on ka juustumeistrite väljakujunenud oskused piima töötlemisel ja kalgendi tükeldamisel. Kalgendi töötlemine tähendab selle tükeldamist ja segamist kuni umbes maisitera suuruste tükkide tekkimiseni. Kui selles etapis on kalgendit korralikult segatud, muutub juustu tekstuur laagerdumisel elastseks ja tekivad silmakesed.

Juust pannakse laagerduma vanaaegsetesse maakeldritesse või kliimaseadmega hoiuruumidesse, mille õhuniiskus ja temperatuur vastavad täpselt looduslikele koobastele. Need tingimused aitavad oluliselt kaasa sellele, et juustu koorel hakkab vohama hallitusseen ja koor ise saab õige paksuse ja elastsuse.

Juustu „Raschera” tootmise nüüdseks juba sajandivanune traditsioon sai alguse Mondovì piirkonna juustukodade tüüpilisest tootest, mille valmistamine levis seejärel edasi naabruses asuvale Cuneo tasandikule, kuna kehvemal aastaajal aeti osa piimakarja tasandiku heinamaadele rohtu sööma. Toote maine on muutunud selliseks, et kui mõnedes maakohtades räägitakse väga heast ja kvaliteetsest juustust, siis kasutatakse sõna „raschera”.

Tänu kõigele sellele on juust, mis on vallutanud mitte ainult piemontelaste, vaid kogu Põhja-Itaalia maitsemeeled, turgudel kogu aasta vältel väga nõutud kaup.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Raschera” muutmisettepaneku 30. novembri 2010. aasta Itaalia Vabariigi Teatajas nr 280.

Spetsifikaadi tekst on kättesaadav veebilehel

http://www.politicheagricole.it/flex/cm/pages/ServeBLOB.php/L/IT/IDPagina/3335

või otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”, ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.